Watson: DA sê polisie moet moontlike vuilspel ondersoek | Netwerk24
Deur Sarel van der Walt 26 Augustus 2019 16:10
Die DA sê die polisie moet die omstandighede van die ongeluk waarin die omstrede Gavin Watson, grootbaas van die eertydse Bosasa, dood is, behoorlik ondersoek.
Gavin WatsonFoto: Argief
Solly MalatsiFoto: Argief
Watson is Maandagoggend in 'n ongeluk naby die O.R. Tambo-lughawe in Johannesburg dood.
Solly Malatsi, die party se woordvoerder, sê Watson se dood kan 'n deurslaggewende invloed op die werk van die Zondo-kommissie van ondersoek na staatskaping hê.
Malatsi sê hoewel die polisie strafbare manslag ondersoek, is dit belangrik dat hy met 'n omvattende en deursigtige ondersoek moet seker maak dat daar geen vuilspel was nie. Dit is nodig om te verseker dat ander getuies voor die kommissie nie deur die voorval geïntimideer word nie. Dit sal die kommissie ook in staat stel om sy werksaamhede sonder vrees of partydigheid af te handel.
Malatsi sê in die verklaring die getuienis van Angelo Agrizzi, voormalige bestuurshoof van Bosasa, en die onthullings van Mmusi Maimane, DA-leier, oor die "knus en potensieel korrupte verhouding", dui daarop dat Watson baie gehad het om voor die Zondo-kommissie te sê.
"Ons doen 'n beroep op die polisie om die nasie in sy vertroue te neem wanneer die ondersoek na die omstandighede van die ondersoek afgehandel is."